Onsdag aften var de omdiskuterede kæmpevindmøller ved Børglum Kloster på dagsordenen i Hjørring Byråd. Det var tydeligt, at vindmølleprojektet deler vandene. 16 af de fremmødte i byrådet stemte for at fortsætte projektet, mens 13 stemte i mod. Det betyder, at det nu skal undersøges nærmere, hvilke muligheder, der er for at opføre vindmøllerne. - Jeg synes, det er rigtig godt, at vi nu kan kigge nærmere på forskellige muligheder for at opføre vindmøllerne. Offentligheden har ikke givet et entydigt svar på, om man synes det ene eller det andet. Der er kommet 237 høringssvar, hvoraf 100 var positivt stemt over for projektet, 111 var negative, mens enkelte var neutrale, siger byrådsmedlem Søren Smalbro (V). Dem, der stemte for, var otte socialdemokrater, tre fra Venstre, tre konservative og en fra både Enhedslisten og SF. Resten stemte imod. Planen om at opføre kæmpevindmøller i området omkring Børglum Kloster har skabt store protester fra beboerne i området. Protester går primært på, at vindmøllerne vil skæmme området. Oprindeligt skulle Miljø- og Teknikudvalget i Hjørring Kommune have truffet beslutningen om, hvad der skulle ske med projektet. Men på grund af de mange protester og stor mediebevågenhed valgte udvalget at sende beslutningen videre til byrådet.

Referat:
Hjørring Byråd stemte onsdag for at fortsætte projektet om at opføre kæmpevindmøller ved Børglum Kloster.